Saopštenje za javnost:

***Šta se mora uraditi pre raspisivanja (beogradskih) izbora***

Povodom verovatnog raspisivanja izbora za odbornike u skupštini grada Beograda i sve češćih najava raspisivanja parlamentarnih i drugih izbora, Transparentnost – Srbija (ogranak međunarodne mreže Transparency International) ukazuje da **je neophodno izmenama zakona i drugim merama obezbediti da izborna kampanja ne postane poprište korupcije i zloupotreba javnih resursa**, kao što je to bivala do sada. Kao prioritete vidimo sledeće:

1. Da Agencija za borbu protiv korupcije **dovrši kontrolu finansijskih izveštaja o izbornoj kampanji iz 2012, pokrene postupke u svim utvrđenim slučajevima kršenja Zakona** i javnosti predoči podatke o tome. Objavljivanje ovih podataka delovaće, prema oceni TS,preventivno protiv kršenja pravila u novoj izbornoj kampanji ali će takođe dati biračima bitno obaveštenje o prethodnom poštovanju antikorupcijskih propisa.
2. Da policija i javno tužilaštvo pre raspisivanja izbora saopšte šta su uradili **na ispitivanju svih krivičnih dela** o za koja su se politički takmaci međusobno optuživali tokom prethodnih izbora, a naročito u vezi sa **nepravilnostima u vezi sa brojanjem glasova, kupovinom glasova i zloupotrebom javnih resursa**.
3. Da se preciznije **uredi praksa promocije kandidata na izborima i lidera stanaka koji su ujedno i javni funkcioneri tokom izborne kampanje**. Monitoring Transparentnosti – Srbija je 2012 utvrdio kod ondašnjih funkcionera povećanje učestalosti „redovnih“ aktivnosti od neverovatnih 2 do 17 puta u odnosu na neizborni period. Vanredni lokalni izbori u poslednjih godinu dana pokazuju nastavak ove prakse. To uključuje naročito potpisivanje sporazuma sa investitorima, otvaranje javnih objekata, posete gradilištima, podelu socijalne pomoći i druge događaje. Ako je nužno da se takve stvari rade u doba kampanje, **prisustvo političara svakako nije neophodno** – to mogu učiniti javni službenici koji ne učestvuju u izbornoj kampanji.
4. Da se što pre **izmene medijski propisi**, tako da,za razliku od sadašnjeg stanja,obezbede javnost vlasništva, način finansiranja i javnost podataka o većim finansijerima medija a da Republička radiodifuzna agencija pravovremeno reaguje na sve slučajeve programskog ili finansijskog favorizovanja koji su protivni zakonu i obavezujućim uputstvima RRA.
5. Da se **preciziraju norme u Zakonu o finansiranju političkih aktivnosti**, naročito u oblastima koje su se na prošlim izborima pokazale kao sporne – plaćanje troškova nakon kampanje, krediti, humanitarne aktivnosti stranaka i pravno nejasan status grupa građana.
6. Da se u roku od 48 sati**objavljuju podaci o trošenju budžetskih sredstava, preuzimanju finansijskih obaveza i zapošljavanju** u državnoj i lokalnoj upravi, javnim službama i preduzećima u doba kampanje i **da se ovi procesi podvrgnu posebnoj kontroli**, pošto su do sada često služili političkoj promociji i kupovini podrške birača.
7. Da **izborni programi učesnika budu objavljeni na početku kampanje**, kako bi bilo dovoljno vremena da stručnjaci daju komentare, ali i da bi stranke pružile **razumno obrazloženje načina ostvarivanja predizbornih obećanja i finansiranja najavljenih aktivnosti**.

Transparentnost – Srbija

Beograd, 4. oktobar 2013.